ทีเอ็มบีไม่หวั่นศก.ซบ ปล่อยกู้เอสเอ็มอี3เท่า
ทีเอ็มบี สวนเศรษฐกิจฝืด ให้สินเชื่อเอสเอ็มอี 3 เท่า ตั้งทีมเฉพาะกิจดูรายย่อย
12 พ.ค. 2558

ทีเอ็มบี สวนเศรษฐกิจฝืด ให้สินเชื่อเอสเอ็มอี 3 เท่า ตั้งทีมเฉพาะกิจดูรายย่อย
นายไตรรงค์ บุตรากาศ ประธานเจ้าหน้าที่บริหารลูกค้าเอสเอ็มอี ธนาคารทหารไทย (ทีเอ็มบี) เปิดเผยว่า สินเชื่อเอสเอ็มอีในช่วง 4 เดือนแรกไม่ได้ขยับมาก และปีนี้ธนาคารไม่เน้นสินเชื่อเติบโต แต่จะเน้นช่วยเหลือธุรกิจและการสร้างรายได้ ซึ่งตั้งแต่เดือน ก.พ.ที่ผ่านมา ได้ตั้งทีมให้คำปรึกษาด้านสภาพคล่องมาเฉพาะกิจ 60 คน เพื่อช่วยลูกค้าที่ได้รับผลกระทบจากภาวะเศรษฐกิจ คาดว่าปีนี้จะโตสอดคล้องไปกับสินเชื่อรวมที่ตั้งไว้ 6-8%
นายไตรรงค์ กล่าวว่า มีลูกค้าเอสเอ็มอีหลายรายรีไฟแนนซ์เข้ามาเป็นลูกค้าของทีเอ็มบี และอีกบางส่วนที่ถูกปฏิเสธสินเชื่อจากที่อื่นก็เข้ามาเช่นกัน ซึ่งธนาคารมองเป็นโอกาสและพร้อมพิจารณาทุกราย จึงเชื่อว่าได้ลูกค้าชั้นดีเข้าพอร์ตมากขึ้น จากปัจจุบันอยู่ที่ประมาณ 2 แสนล้านบาท ขณะที่หนี้ที่ไม่ก่อให้เกิดรายได้ (เอ็นพีแอล) ขยับขึ้นมาเล็กน้อย รวมเอ็นพีแอลไตรมาสแรกขึ้นจาก 2.85% ไปอยู่ที่ 3% 
ทั้งนี้ ธนาคารได้ออกผลิตภัณฑ์สินเชื่อเอสเอ็มอี 3 เท่าพลัส เจาะกลุ่มเอสเอ็มอีรายเล็กยอดขายไม่เกิน 50 ล้านบาท ให้วงเงินสูงสุด 3 เท่าของหลักประกัน พร้อมวงเงินหมุนเวียนเผื่ออนาคต 50% ของวงเงินสินเชื่อที่อนุมัติ และวงเงินสำรองสินค้าอีก 30 วัน โดยคิดอัตราดอกเบี้ยลูกค้ารายใหญ่ชั้นดี (เอ็มโออาร์ +2.25%) รู้ผลอนุมัติและรับเงินภายใน 15 วันทำการ ตั้งเป้าหมายขยายฐานลูกค้าใหม่ 2,000-3,000 ราย วงเงิน 1 หมื่นล้านบาท ภายในปี 2558